Danksy goeie bestuur, 'kan hulle nou geld bestee waar dit nodig is' | Netwerk24
Danksy goeie bestuur, 'kan hulle nou geld bestee waar dit nodig is'
Deur Lynn Williams 05 Maart 2020 15:39
Die raad van die Kouga-munisipaliteit het die eerste keer in sy geskiedenis 'n aansuiweringsbegroting van R1 miljard goedgekeur.
Horatio Hendricks, burgemeester van die Kouga-munisipaliteit. Foto: Argief
Horatio Hendricks, burgemeester, het vandeesweek gesê hy is baie bly hulle kon die raad se finansies op 'n verantwoordelike en omsigtige manier bestuur, want dit stel hulle in staat om die geld te bestee waar dit benodig word.
Kouga se bedryfsuitgawes beloop R925 miljoen, terwyl die goedgekeurde kapitaalbegroting net meer as R194 miljoen is. Dit is gelykstaande aan 'n uitgawebegroting van meer as R1,1 miljard.
Van die kapitaalbegroting is R56,7 miljoen intern genereer, terwyl R137,9 miljoen in die vorm van nasionale regeringstoelaes verkry is.
Die regeringstoelaes sluit nagenoeg R100 miljoen se droogtefondse in, wat in die vorige boekjaar van die nasionale tesourie ontvang is.
Die geld wat verkry is vir die droogte word bestee aan navorsing oor grondwater, die koppeling van nuwe boorgate aan die waternetwerk, die opknapping van infrastruktuur en om te bepaal wat waterverliese oor Kouga heen veroorsaak.
Al die waterprojekte gaan na verwagting einde Junie afgehandel wees.
Die doel is om te verseker Kouga het water tydens die nypende droogte, sê die munisipaliteit in 'n verklaring.
Kouga sluit Jeffreysbaai, St. Francisbaai, Oesterbaai en Humansdorp in.
Kouga verkry die meerderheid van sy inkomste uit die verkoop van elektrisiteit (R274 miljoen), eiendomsbelasting (R188,8 miljoen), die verkoop van water (R75,7 miljoen), afvalwaterbestuur (R50 miljoen) en vullisverwydering (R37 miljoen).
Hendricks sê bedryfstoelaes beloop R133 miljoen, skuld het drasties afgeneem en die ouditeur-generaal het die eerste keer nie 'n bevinding gemaak oor krediteure wat langer as 30 dae vir betalings wag nie.
Hulle kan nou geld vir dienslewering beskikbaar stel, meen hy.
Hoewel daar steeds uitdagings by die verkeersafdeling in Humansdorp is, is 'n bykomende R3 miljoen begroot vir lisensies, want die inkomste van die verkeersafdeling is vir die eerste ses maande van die finansiële jaar in die rooi.
'n Bykomende R3 miljoen is ook begroot vir die aankoop van asblikke op wiele om seker te maak elke huishouding in Kouga het 'n asblik.
Oor die herstel van paaie in Kouga sê Hendricks hulle het 'n agterstand van tussen R500 miljoen en R600 miljoen by die vorige regering geërf. Altesaam R25 miljoen is vir die herstel van paaie begroot om die agterstand te probeer inhaal.
"Met die massiewe agterstand waardeur ons in die gesig gestaar word, gaan dit 'n langtermynprojek wees om die paaie op te knap, maar ons het daarmee begin.
"Ons gaan voort om in ons padvervoernetwerk te belê om die lewe van ons inwoners en die waarde van eiendomme te verbeter. Ons wil beleggers na Kouga lok," sê Hendricks.